**NAVODILA ZA DELO**

**PONEDELJEK; 23 3. 2020**

**DRU:** Pozorno si oglej sliko v učbeniku na strani 56 in 57 ter preberi zapis.

V zvezek napiši naslov: Dejavnosti v domačem kraju in prepiši spodnji zapis.

Nekatere dejavnosti so namenjene le prebivalcem naselja, druge uporabljajo ljudje tudi bolj oddaljenih krajev.

Katere dejavnosti so potrebne za delovanje večjega kraja?

Trgovine, banke, šole, bolnišnice, gledališča, razni uradi, komunalne službe…

Z opazovanjem stavb in napisov na njih lahko ugotovimo, katere dejavnosti so v domačem kraju.

Prikažemo jih lahko na načrtu naselja.

Reši učni list. Pravilnost odgovorov preveri z rešitvami.

**SLJ:** Anže, nadaljeval boš z besedami nagajivkami, z besedami z lj in nj.

V zvezek za SLJ (abeceda) prepiši zapis, ki je napisan z rdečo barvo. Tudi ti prepiši tako.

Glasno izgovori besede: **korenje, veselje, višnja, žemlja, vožnja, kašlja, pljuča**

Bodi pozoren na izgovor in ugotovi, ali sliši lj in nj v izgovorjenih besedah.

korenje, veselje, višnja, žemlja, vožnja, kašlja, pljuča

Pred a, e i, o ali u izgovarjamo glasova LJ in NJ. Tudi pišemo LJ in NJ.

Glasno izgovori besede: **vonj, manj, kralj, čmrlj, gleženj, ogenj, tjulenj**.

Bodi pozoren na izgovor in ugotovi, ali slišiš lj in nj v izgovorjenih besedah.

Kako si lahko pomagaš pri zapisu besed z lj in nj, če lj in nj nista pred a, e, i, o in u?

Primer: METULJ

Rečeš: Nisem videl *metulja*. ali Na cvetlice so prileteli *metulji.*

Poiskal si drugo obliko besede. Besedo metulj si zanikal ali pa uporabil v množini. V obeh primerih si slišal LJ. Ker je *metulja* in *metulji*, je tudi metulj pisan z LJ.

Podobno je pri zapisu besed z NJ.

Primer: KONJ

Rečeš: Nisem srečal *konja*. ali Na travniku so *konji*.

Poiskal si drugo obliko besede. Besedo konj si zanikal ali pa uporabil v množini. V obeh primerih si slišal NJ. Ker je *konja* ali *konji*, je tudi konj pisan z NJ.

Če lj in nj nista pred a, e, i, o in u, ju izgovarjamo l in n, pišemo pa lj in nj.

Reši naloge v DZ stran 73, 74. Pomagaj si s slovarčkom na strani74. Popravljene povedi iz vaje a prepiši v zvezek.

**NIT:** Povej mi, kdo dela otroke?

Bodi novinar – to je tisti, ki sprašuje in mu drugi odgovarja.

Tokrat bodo na tvoja vprašanja o rojstvu otrok odgovarjali tvoji starši.

**Pomagaj si z vprašanji:**

Kako ste me načrtovali?

Kako je potekal porod?

Kako ste skrbeli zame prve mesece?

Skupaj si oglejte fotografije, ko si bil še dojenček.

V učbeniku Naravoslovje in tehnika 4 (stari, rumen-zelen) na strani 70 preberi zapis v okvirčku.

V zvezek za NIT napiši naslov **Ljudje se rodimo.**

Ošili svinčnik in nariši pikico v zvezek. Ali verjameš, da si bil na začetku svojega življenja tako majhen? Vsak organizem vstopi v življenje kot ena sama celica. (Celica je osnovna gradbena enota organizma. Hiša je zgrajena iz opeke, človeško telo pa iz celic.)

Prepiši zapis.

Razvil sem se iz majhne žive kroglice – oplojenega jajčeca. Ko se združita semenčica (moška spolna celica) in jajčece (ženska spolna celica), nastane zarodek, ki raste in se spreminja v maminem telesu. Hrano in kisik dobiva po popkovini. Po devetih mesecih se rodi otrok – dojenček.

Reši učni list in ga prilepi v zvezek.

**ŠPO:** Toplo se obleci in pojdi na sprehod. Naredi vaje za ogrevanje, nato pa teci pogovorni tek 600 m, sprint 60 m, teci ali hitro hodi na bližnji hrib, naredi vaje za sproščanje (globoki vdihi, izdihi). Ponovi tek na 600 m in 60 m. Sledi počasna hoja do doma.

**MAT:** Nadaljeval boš z merjenjem dolžine. V zvezek za MAT napiši

Vaja dela mojstra

Anže, večkrat si mi pripovedoval, kako ste se z družino odpravili na izlet in koliko časa ste se vozili. Pri vožnji pa je tudi pomembno, kolikšno dolžino prevozimo.

Katero mersko enoto uporabljamo za merjenje dolžine na večje razdalje? Enega od staršev prosi, če si lahko ogledaš števec prevoženih kilometrov v avtomobilu. Pomenite se, kaj pomenijo številke na števcu.

Večja merska enota za merjenje dolžine je kilometer.

PREPIŠI V ZVEZEK.

kilometer – km

1 km = 1000 m

|  |  |  |  |  |  |  |
| --- | --- | --- | --- | --- | --- | --- |
| km |  |  | m | dm | cm | mm |
| 1 | 0 | 0 | 0 |  |  |  |
|  |  |  | 1 | 0 | 0 | 0 |
|  |  |  |  | 1 | 0 | 0 |
|  |  |  |  |  | 1 | 0 |

Zapiši ustrezno mersko enoto za merjenje:

1. debeline knjige \_\_\_\_\_\_\_\_\_\_\_\_\_\_\_\_\_
2. dolžine mravlje \_\_\_\_\_\_\_\_\_\_\_\_\_\_\_\_\_
3. višine človeka \_\_\_\_\_\_\_\_\_\_\_\_\_\_\_\_\_\_
4. razdalje med kraji \_\_\_\_\_\_\_\_\_\_\_\_\_\_\_
5. višine nebotičnika \_\_\_\_\_\_\_\_\_\_\_\_\_\_\_
6. višine mize \_\_\_\_\_\_\_\_\_\_\_\_\_\_\_\_\_\_\_\_\_

Rešitev: cm ali mm, mm, cm, km, m, cm.

Reši naloge v SDZ/3 stran 59, 60, 61. Pravilnost rezultatov preveri z rešitvami, ki so dodane k SDZ.